Φρειδερίκος Ερρίκος της Οράγγης

Ο Φρειδερίκος-Ερρίκος, ολλανδ. Frederick-Hendrik (29 Ιανουαρίου 1584 - 14 Μαρτίου 1647) από τον Οίκο του Νασσάου ήταν πρίγκιπας της Οράγγης (1625-47) και κυβερνήτης (stadtholder) της Ολλανδίας, Ζηλανδίας, Ουτρέχτης, Γκέλντερς και Οβερέισελ το ίδιο διάστημα.

Βιογραφία
Γεννήθηκε στο Ντελφτ και ήταν ο τρίτος γιος του Γουλιέλμου Α΄ πρίγκιπα της Οράγγης, κυβερνήτη της Ολλανδίας, Ζηλανδίας, Ουτρέχτης και Φρεισίας και της συζύγου του Λουίζας, κόρης του Γκασπάρ Β΄ ντε Κολινύ ναυάρχου και αρχηγού των Ουγενότων. Ήταν έξι μηνών όταν ο πατέρας του δολοφονήθηκε το 1584.

Ο δευτερότοκος αδελφός του Μαυρίκιος που ήταν πρίγκιπας της Οράγγης, κυβερνήτης των πέντε πατρικών επαρχιών και από τους καλύτερους στρατηγούς της εποχής του, τον εκπαίδευσε στα όπλα. Ο άγαμος Μαυρίκιος, που είχε νόθα τέκνα, του είπε να νυμφευτεί, αλλιώς θα νομιμοποιήσει τα δικά του τέκνα. Έτσι το 1625 νυμφεύτηκε την Αμαλία των Ζολμς-Μπράουνφελς. Το ίδιο έτος ο Μαυρίκιος απεβίωσε και ο Φρειδερίκος-Ερρίκος τον διαδέχθηκε ως πρίγκιπας της Οράγγης και άλλων περιοχών.

Κυβερνήτης
Επίσης διαδέχθηκε τον θείο του ως κυβερνήτης των πέντε πατρικών επαρχιών, αρχηγός του Στρατού και του Ναυτικού των (Επτά) Ηνωμένων Επαρχιών. Αποδείχθηκε τόσο ικανός στρατηγός όσο ο αδελφός του και πολύ καλύτερος από αυτόν πολιτικός. Για 22 έτη παρέμεινε κεφαλή της Κυβέρνησης των Ηνωμένων Επαρχιών και έφθασε το αξίωμα του κυβερνήτη (stadtholder) στο ύψιστο σημείο. Η περίοδός του αναφέρεται από τους συγγραφείς ως η χρυσή εποχή της Δημοκρατίας των Ηνωμένων Επαρχιών· χαρακτηρίζεται από μεγάλους στρατιωτικούς και ναυτικούς θριάμβους, από ναυτιλιακή και εμπορική επέκταση και από μια εξαίρετη άνθιση στην Τέχνη και τα Γράμματα.

Οι αξιολογότερες επιτυχίες του είναι οι πολιορκίες και καταλήψεις των πόλεων Γκρολ (1627), 'ς-Χερτόγκενμπος (1629), Μααστρίχτ (1632), Μπρέντα (1637), Σας φαν Γκεντ (1644) και Χουλστ (1645). Η 'ς-Χερτόγκενμπος ήταν ισπανική βάση: μία καλά οχυρωμένη πόλη που προστατευόταν από έμπειρη φρουρά και τεράστια αποθέματα νερού, που μπορούσαν να πλημμυρίσουν τη γύρω περιοχή. Η στρατηγική του ήταν να εξουδετερώσει την απειλή της πλημμύρας και να καταλάβει την αποθήκη στο Βέζελ. Βασικό στοιχείο της εξωτερικής του πολιτικής ήταν η συμμαχία με τη Γαλλία εναντίον της Ισπανίας. Προς το τέλος θυσίασε τη Γαλλική συμμαχία για να συνάψει ξεχωριστά ειρήνη στο Μύνστερ με την Ισπανία· με αυτήν οι Ηνωμένες Επαρχίες απέκτησαν δύναμη και πλεονεκτήματα, που ζητούσαν εδώ και 80 έτη. 

Έκτισε τα μέγαρα (huis): Χόνσελααρςνταϊκ και τερ Νιούμπουρχ (έχουν κατεδαφιστεί), το μέγαρο τεν Μπος για τη σύζυγό του και ανακαίνισε το ανάκτρο Νόορτεϊνντε στη Χάγη.

Το τέλος του
Απεβίωσε το 1647 στη Χάγη. Κηδεύτηε με μεγάλη πομπή, δίπλα στον αδελφό και στον πατέρα του. Η συνθήκη του Μύνστερ, που είχε καθυστερήσει λόγω της ασθένειάς του, υπογράφτηκε το επόμενο έτος. Είχε καταγράψει τις εκστρατείες του στο Αναμνήσεις του Φρειδερίκου-Ερρίκου, που εκδόθηκαν το 1743 στο Άμστερνταμ. 

Η σύζυγός του παρήγγειλε τοιχογραφίες στη αίθουσα χορού του μεγάρου τεν Μπος, που δείχνουν σκηνές από τη ζωή του και αλληγορίες της καλής διακυβέρνησής του, βασισμένες στα κατορθώματά του. Είναι η αίθουσα της Οράγγης (Oranjezaal).

Οικογένεια
Νυμφεύτηκε το 1625 την Αμαλία, κόρη του Ιωάννη-Αλβέρτου Α΄ κόμη του Ζολμς-Μπράουνφελς και είχε επιζώντα τέκνα:
 Γουλιέλμος Β΄ 1626-1650, πρίγκιπας της Οράγγης.
 Γουλιέλμος Γ΄ πρίγκιπας της Οράγγης και Γ΄ βασιλιάς της Αγγλίας και Σκωτίας.
 Λουίζα-Ερριέττα 1627-1667, παντρεύτηκε τον Φρειδερίκο-Γουλιέλμο των Χοεντσόλερν εκλέκτορα του Βρανδεμβούργου.
 Αλμπερτίνα-Αγνή 1634-1696, παντρεύτηκε τον Γουλιέλμο-Φρειδερίκο πρίγκιπα του Νάσσαου-Ντητς.
 Ερριέττα-Αικατερίνη 1637-1708, παντρεύτηκε τον Ιωάννη-Γεώργιο Β΄ πρίγκιπα του Άνχαλτ-Ντεσάου.
 Μαρία 1642-1688, παντρεύτηκε τον Λουδοβίκο-Ερρίκο κόμη του Παλατινάτου-Ζίμμερν-Κάιζερσλαουτερν.

Από τη μη νόμιμη σχέση του με τη Μαργκαρέτα-Καταρίνα Μπρούυνς είχε ένα φυσικό τέκνο:
 (νόθος) Φρειδερίκος 1624-1672, κύριος του Ζύλεσταϊν.

Αναφορές

Πηγές
 Chisholm, Hugh, ed. (1911). "Frederick Henry". Encyclopædia Britannica. 11 (11th ed.). Cambridge University Press. p. 62.

Περαιτέρω Ανάγνωση
Israel, Jonathan I. The Dutch Republic: Its Rise, Greatness, and Fall 1477-1806 (1998) pp 506–45.

Εξωτερικοί σύνδεσμοι
 Frederik Hendrik. Prins van Oranje. Een biografisch drieluik, a biography by J.J. Poelhekke

Οίκος του Νάσσαου